## Rješenje Agencije za zaštitu tržišnog natjecanja klasa UP/I 030-02/2011-01/018, urbroj: 580-06/41-12-135 od 26. srpnja 2012.

### NN 104/2012 (19.9.2012.), Rješenje Agencije za zaštitu tržišnog natjecanja klasa UP/I 030-02/2011-01/018, urbroj: 580-06/41-12-135 od 26. srpnja 2012.

AGENCIJA ZA ZAŠTITU TRŽIŠNOG NATJECANJA

2293

Agencija za zaštitu tržišnog natjecanja na temelju članka 30. točke 2., članka 31., članka 49. stavaka 2. i 3. i članka 58. stavka 1. točke 9., u svezi članka 13. Zakona o zaštiti tržišnog natjecanja (»Narodne novine«, broj 79/09), u postupku utvrđivanja narušavanja tržišnog natjecanja zlouporabom vladajućeg položaja protiv poduzetnika Primalab d.o.o., sa sjedištem u Zaboku, Matije Gupca 12/a, zastupanog po opunomoćenici M. P., odvjetnici u zajedničkom odvjetničkom uredu M. P. & K. P., sa sjedištem u Z., po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 113. sjednice, održane 26. srpnja 2012., donosi

RJEŠENJE

1. Prihvaćaju se mjere, uvjeti i rokovi predloženi od strane poduzetnika Primalab d.o.o. sa sjedištem u Zaboku, Matije Gupca 12/a, kojima se taj poduzetnik obvezao da na svojim internetskim stranicama objavi obavijest svim zainteresiranim kupcima rezervnih dijelova za servis proizvoda marke »Metrohm« da bez ikakvih ograničenja imaju pravo kupovati sve rezervne dijelove za proizvode marke »Metrohm« za potrebe servisa, s time da su kupci u obvezi prilikom ugradnje ili zamjene rezervnih dijelova voditi računa o poslovnom ugledu poduzetnika Metrohm i o ESD zaštiti prilikom rada na otvorenom instrumentu, pri čemu će navedena obavijest biti dostupna na internetskim stranicama Primalaba d.o.o. za cijelo vrijeme trajanja ugovora sklopljenog 9. listopada 2009. između poduzetnika Metrohm ltd, sa sjedištem u Švicarskoj, CH-9100 Herisau i Primalab d.o.o, sa sjedištem u Sloveniji, Breg pri Polzeli 45b, Polzela, temeljem kojeg je poduzetnik Primalab d.o.o. sa sjedištem u Zaboku, Matije Gupca 12/a, stekao status isključivog distributera proizvoda marke »Metrohm« na teritoriju Republike Hrvatske, odnosno do 31. prosinca 2014. godine.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

3. Nalaže se poduzetniku Primalab d.o.o. sa sjedištem u Zaboku, Matije Gupca 12/a, da na svojim internetskim stranicama objavi obavijest iz točke 1. izreke ovoga rješenja.

Rok izvršenja: trideset (30) dana od dostave ovoga rješenja.

4. Nalaže se poduzetniku Primalab d.o.o. sa sjedištem u Zaboku, Matije Gupca 12/a, da do 31. prosinca 2014. izvješćuje Agenciju za zaštitu tržišnog natjecanja krajem svake kalendarske godine, odnosno najkasnije na dan 30. prosinca tekuće kalendarske godine, o tome održava li javno dostupnom na svojim internetskim stranicama obavijest iz točke 1. izreke ovoga rješenja.

5. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za poduzetnika Primalab d.o.o. sa sjedištem u Zaboku, Matije Gupca 12/a.

6. Utvrđuje se da, nakon ispunjenja naloga iz točki 3. i 4. izreke ovoga rješenja, nema uvjeta za daljnje vođenje postupka protiv poduzetnika Primalab d.o.o. sa sjedištem u Zaboku, Matije Gupca 12/a u ovom predmetu.

7. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1. izreke ovoga rješenja, takvo postupanje smatrat će se povredom Zakona o zaštiti tržišnog natjecanja što će se utvrditi posebnim rješenjem kojim će se izreći i upravno-kaznena mjera.

8. Poduzetnik Primalab d.o.o. sa sjedištem u Zaboku, Matije Gupca 12/a obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dostave ovoga rješenja.

9. Izreka ovog rješenja bit će objavljena u »Narodnim novinama«.

Klasa: UP/I 030-02/2011-01/018

Urbroj: 580-06/41-12-135

Zagreb, 26. srpnja 2012.

Predsjednica Vijeća

za zaštitu tržišnog natjecanja

mr. sc. Olgica Spevec, v. r.

Rješenje, NN 104/2012-2293